
A True Detective: Night Country c. sorozat szociológus lencsén keresztül

Kulcsszavak: etnikumközi viszonyok; marginalizált csoportok; populáris kultúra; presztízs-műsor
Télen Alaszka északi része egy időre teljes sötétségbe borul, a sötétség pedig – mint minden valamire való krimi-drámában – titkokat rejt. Az ember pedig egy kicsit megbolondul, és hajlamos összetéveszteni a misztikus jelenségeket a mentális betegségek tüneteivel. A sorozatban az észak-alaszkai őslakos indiánok, az inupiatok és a betelepült fehér amerikaiak közötti konfliktusok fontos szerepet játszanak a történet alakulásában közösségi, családi és egyéni szinten egyaránt. A médiatermék valójában egy oktató- és érzékenyítő film a kisebb-nagyobb marginalizált csoportokról: a nőkről, az őslakos amerikaiakról, az alaszkai indiánokról és az inupiatokról. Fontos témákat karol fel és emel be a hétköznapi diskurzusokba: az etnikai csoport és a nők mindennapos problémái mellett a mozaikcsaládok jelenségét is tárgyalja. A True Detective: Night Country egy okosan és magas érzékenységgel összeállított sorozat, amely az említett marginalizált csoportok előnyére felhasználja a tényt, hogy presztízs-műsorként a tematizálás is a feladata.



